Vantaan epäilty puukotus: Uhri ei saapunut poliisin kuultavaksi

Riikka Jokinen

Itä-Uudenmaan poliisi ei ole edennyt Vantaan Pähkinärinteessä tapahtuneen epäillyn puukotuksen tutkinnassa.

Syynä on se, ettei asianomistaja eli rikosilmoituksen tehnyt mies ole saapunut poliisin kuultavaksi.

Tapauksen tutkinnanjohtaja, rikoskomisario Kimmo Hyvärinen kertoo, että asianomistajaa piti kuulla jo keskiviikkona.

– Hän ei saapunut kuulusteluihin, Hyvärinen toteaa.

Hyvärisen mukaan poliisi yrittää saada asianomistajan kuulusteluihin tänään torstaina.

– Emme voi tiedottaa mitään ennen kuin olemme kuulleet häntä.

– Tietenkin, jos asianomistaja ei ole itse kauhean oma-aloitteinen, niin kyllä se vaikuttaa meidänkin tekemiseen paljon. Katsotaan nyt, jos saisimme hänet tänään kuulusteluihin, niin voimme edetä tutkimuksissa.

Hyvärinen ei kommentoi, onko poliisilla muuta näyttöä tapahtuneesta kuin viime sunnuntaina kirjattu rikosilmoitus.

– Sitä ruvetaan selvittämään, kun asianomistajaa on kuultu, hän tyytyy toteamaan.

Itä-Uudenmaan poliisi kertoi aiemmin kirjanneensa sunnuntaina alkuillasta rikosilmoituksen, jonka mukaan miestä olisi yritetty puukottaa Pähkinäpolulla Pähkinärinteessä.

Useiden eri medioiden mukaan kyseessä on vuonna 1997 syntynyt, maahanmuuttajataustainen mies, jota lähestyi kaksi miestä. Uhrin mukaan miehet kyselivät, onko tämä muslimi. Sen jälkeen toinen miehistä löi uhria puukolla.

Tapahtuman jälkeen paikalle saapuneet terveydenhuollon ammattilaiset totesivat paikanpäällä, ettei uhri tarvinnut ensiapua tai sairaalahoitoa.

Poliisi kertoi aiemmin viikolla tutkivansa tekoa törkeän pahoinpitelyn yrityksenä. Teon rasistinen motiivi on yksi tutkintalinja.

Poliisin tiedot perustuvat hyvin pitkälle asianomistajan tietoihin, ulkopuolisia todistajia tapahtumalle ei ole.

Rikosylikomisario Petri Eronen kommentoi puolestaan Twitterissä, että sunnuntain tapahtumat ovat asianomistajan kertomuksen ja paikkatutkinnan välillä ristiriitaisia.

Lue aiempi uutinen:Yritettiinkö Vantaalla puukottaa maahanmuuttajaa? Poliisi: Tiedot ristiriitaisia